CELEX: 22010D0562
Language: hu
Date: 2010-05-17 00:00:00
Title: 2010/562/EU: Az egyrészről a Cariforum-államok, másrészről az Európai Közösség és tagállamai közötti gazdasági partnerségi megállapodással létrehozott Cariforum–EU Közös Tanács 1/2010 sz. határozata ( 2010. május 17. ) a Cariforum–EU Közös Tanács, a Cariforum–EU Kereskedelmi és Fejlesztési Bizottság és a különbizottságok eljárási szabályzatainak elfogadásáról

21.9.2010   
            
            
               HU
            
            
               Az Európai Unió Hivatalos Lapja
            
            
               L 247/66
            
         AZ EGYRÉSZRŐL A CARIFORUM-ÁLLAMOK, MÁSRÉSZRŐL AZ EURÓPAI KÖZÖSSÉG ÉS TAGÁLLAMAI KÖZÖTTI GAZDASÁGI PARTNERSÉGI MEGÁLLAPODÁSSAL LÉTREHOZOTT CARIFORUM–EU KÖZÖS TANÁCS 1/2010 sz. HATÁROZATA
   (2010. május 17.)
   a Cariforum–EU Közös Tanács, a Cariforum–EU Kereskedelmi és Fejlesztési Bizottság és a különbizottságok eljárási szabályzatainak elfogadásáról
   (2010/562/EU)
   A KÖZÖS CARIFORUM–EU TANÁCS,
   tekintettel az egyrészről a Cariforum-államok, másrészről az Európai Közösség és tagállami közötti, 2008. október 15-én Bridgetownban (Barbados) aláírt gazdasági partnerségi megállapodásra (a továbbiakban: megállapodás) és különösen annak 227. cikkére, 228. cikkének (3) bekezdésére, 229. cikkének (1) bekezdésére, valamint 230. cikkének (2) és (4) bekezdésére,
   mivel:
   
               (1)
            
            
               A megállapodás úgy rendelkezik, hogy a Cariforum–EU Közös Tanács (a továbbiakban: Közös Tanács) elfogadja saját eljárási szabályzatát, és megállapítja a Cariforum–EU Kereskedelmi és Fejlesztési Bizottság (a továbbiakban: Kereskedelmi és Fejlesztési Bizottság) eljárási szabályzatát.
            
         
               (2)
            
            
               A Közös Tanácsot, valamint a Kereskedelmi és Fejlesztési Bizottságot kötelességeik teljesítésében a megállapodás 36. cikkével összhangban létrehozott vámügyi együttműködéssel és a kereskedelem könnyítésével foglalkozó különbizottság, továbbá a megállapodás 230. cikkének (4) bekezdése alapján létrehozható különbizottságok segítik. Indokolt továbbá e különbizottságok eljárási szabályzatát is megállapítani,
            
         A KÖVETKEZŐKÉPPEN HATÁROZOTT:
   1. cikk
   A Közös Tanács és a Kereskedelmi és Fejlesztési Bizottság eljárási szabályzatai a I. és a II. melléklet szerint kerülnek megállapításra.
   2. cikk
   (1)   A III. mellékletben található eljárási szabályzatot a vámügyi együttműködéssel és a kereskedelem könnyítésével foglalkozó különbizottságra, valamint a megállapodás 230. cikkének (4) bekezdése alapján létrehozott bármely egyéb különbizottságra kell alkalmazni.
   (2)   Ezek a szabályzatok nem érintik a megállapodásban meghatározott vagy a Közös Tanács által megállapítható különleges szabályokat.
   3. cikk
   Ez a határozat 2010. május 17-én lép hatályba.
   
      Kelt Madridban, 2010. május 17-én.
      
         
            a Cariforum-államok részéről
         
         M. McCLEAN
      
      
         
            az EU részéről
         
         K. DE GUCHT
      
   
   
      I. MELLÉKLET
      
         Az egyrészről a Cariforum-államok, másrészről az Európai Közösség és tagállamai közötti gazdasági partnerségi megállapodással létrehozott
         CARIFORUM–EU KÖZÖS TANÁCS ELJÁRÁSI SZABÁLYZATA
         1. cikk
         Összetétel és elnökség
         (1)   A Cariforum–EU Közös Tanács (a továbbiakban: Közös Tanács) a megállapodás 228. cikkének (1) bekezdésében meghatározott tagokból áll.
         (2)   Az együttesen eljáró Cariforum-államoknak a megállapodás 228. cikkének (2) bekezdése szerinti képviselője a „Cariforum-főképviselő”. A Cariforum-főképviselő kinevezéséről és az ezzel kapcsolatos bármilyen változásról értesíteni kell a Közös Tanács elnökét.
         (3)   Az eljárási szabályzatban a „felek” fogalom összhangban van a megállapodás 233. cikkének (3) bekezdésében foglalt fogalommeghatározással.
         (4)   A Közös Tanács legalább miniszteri szintű elnöki tisztét az EU-fél nevében az Európai Unió Tanácsának és az Európai Bizottságnak egy-egy képviselője, illetve a Cariforum-államok egy képviselője látja el 12 hónapos időszakonként felváltva. Mindazonáltal az első elnökségi időszak a Közös Tanács első ülésének napján kezdődik, és a következő év december 31-én ér véget. Az elnöki tisztet elsőként a Cariforum-államok képviselője tölti be.
         2. cikk
         Képviselet
         (1)   A megállapodás 228. cikkének (5) bekezdésével összhangban a Közös Tanács tagjai rendelkezhetnek képviseletükről.
         (2)   A magát helyettes képviselő útján képviseltetni kívánó tag az ülést megelőzően értesíti a Közös Tanács elnökét a szóban forgó ülésen a képviseletét ellátó helyettes képviselő nevéről. A Közös Tanács tagjának helyettes képviselője a helyettesített tag valamennyi jogát gyakorolja.
         3. cikk
         Megfigyelők
         (1)   A Közös Tanács dönthet állandó megfigyelők jelenlétének lehetővé tételéről.
         (2)   A Közös Tanács dönthet további megfigyelők eseti meghívásáról.
         (3)   A Közös Tanács meghívhatja a Cariforum–EU Parlamenti Bizottság és a Cariforum–EU Tanácsadó Bizottság képviselőit, hogy tájékoztassák a Közös Tanácsot az egyes bizottságokban folyó munkáról.
         4. cikk
         Ülések
         (1)   A Közös Tanács rendszeres – legfeljebb kétéves – időközönként ülésezik, valamint rendkívüli üléseket is tart, ha a körülmények úgy kívánják, és ha a felek erről megegyeznek.
         (2)   A Közös Tanács üléseinek időpontjáról és helyszínéről a felek közösen állapodnak meg.
         (3)   Rendkívüli ülés összehívásának esetét kivéve a Közös Tanács üléseit a Közös Tanács titkára az ülés kezdete előtt legkésőbb 35 nappal megküldött értesítéssel hívja össze.
         5. cikk
         Küldöttségek
         A Közös Tanács tagjait tisztviselők kísérhetik. Az egyes üléseket megelőzően a Közös Tanács elnökét tájékoztatni kell az aláíró Cariforum-államok, az EU-fél és a megfigyelők küldöttségeinek tervezett összetételéről.
         6. cikk
         Titkárság
         Az Európai Unió Tanácsának Főtitkársága, illetve valamely Cariforum-állam 12 hónapos időszakonként felváltva látja el a Közös Tanács titkári feladatait. Ezek az időszakok egybeesnek az EU-fél, valamint a Cariforum-államok elnökségi időszakával.
         7. cikk
         Dokumentumok
         Amennyiben a Közös Tanács tanácskozásai írásos mellékelt dokumentumokon alapulnak, ezeket a dokumentumokat a titkár számmal látja el és a Közös Tanács dokumentumaiként körözteti.
         8. cikk
         Levelezés
         (1)   A Közös Tanácsnak címzett valamennyi levelet a Közös Tanács titkárához kell irányítani.
         (2)   A titkár gondoskodik arról, hogy a Közös Tanácshoz címzett leveleket továbbítsák a Közös Tanács elnökéhez, és – amennyiben indokolt – hogy a 7. cikkben említett dokumentumként köröztessék a Közös Tanács többi tagja között is. A köröztetett levelezést el kell küldeni az Európai Bizottság Főtitkársága, az Európai Unió tagállamainak brüsszeli állandó képviseletei és a Cariforum-főképviselő részére, továbbá a megállapodás 234. cikkének (1) bekezdésében meghatározott mindegyik aláíró Cariforum-állam koordinátora részére.
         (3)   A Közös Tanács elnökétől származó leveleket a titkár elküldi a címzettek részére, és – amennyiben indokolt – a 7. cikkben említett dokumentumokként körözteti a Közös Tanács többi tagja között, az e cikk (2) bekezdésében meghatározott címzetteken keresztül.
         9. cikk
         Az ülések napirendje
         (1)   Az egyes ülések tervezett napirendjét a Közös Tanács titkára állítja össze a felek és az aláíró Cariforum-államok által tett javaslatok alapján. A tervezett napirendet a lényeges dokumentumokkal együtt a Közös Tanács titkára az ülés kezdete előtt legkésőbb 21 nappal továbbítja a 8. cikk (2) bekezdésében említett címzetteknek.
         (2)   A tervezett napirend a lényeges dokumentumokkal együtt azokat a pontokat tartalmazza, amelyeknek a napirendbe való felvételére legkésőbb az ülés kezdete előtt 28 nappal felkérték a titkárt.
         (3)   A napirendet a Közös Tanács az egyes ülések kezdetén fogadja el. Amennyiben arról a felek megállapodnak, a tervezett napirenden nem szereplő pont is felvehető a napirendre.
         (4)   A Közös Tanács elnöke egyes témakörökre vonatkozó tájékoztatás céljából – a felek egyetértésével – szakértőket kérhet fel az ülésen való részvételre.
         (5)   Egy adott eset követelményeinek figyelembevétele érdekében, az elnök – a felek egyetértésével – lerövidítheti az (1) és (2) bekezdésben meghatározott határidőket.
         10. cikk
         Jegyzőkönyv
         (1)   A titkár általában az ülést követő egy hónapon belül elkészíti az egyes ülések jegyzőkönyvtervezetét.
         (2)   Főszabályként a jegyzőkönyv összefoglalja az egyes napirendi pontokat, adott esetben az alábbiak megjelölésével:
         
                     a)
                  
                  
                     a Közös Tanácshoz benyújtott valamennyi dokumentum;
                  
               
                     b)
                  
                  
                     minden olyan nyilatkozat, amelynek jegyzőkönyvbe vételét a Közös Tanács valamely tagja kérte;
                  
               
                     c)
                  
                  
                     az egyes kérdésekkel kapcsolatban meghozott határozatok, megtett ajánlások, jóváhagyott nyilatkozatok és elfogadott következtetések.
                  
               (3)   A jegyzőkönyv tartalmazza továbbá a Közös Tanács azon tagjainak vagy helyettes képviselőiknek a névsorát, akik részt vettek az ülésen, továbbá az őket kísérő delegációk tagjainak és az ülésen részt vevő megfigyelőknek a névsorát is.
         (4)   Az ülés időpontját követő három hónapon belül mindkét fél írásban jóváhagyja a jegyzőkönyvet. A jóváhagyást követően a titkár aláírja a jegyzőkönyv két példányát, és a felek mindegyike kap egy-egy eredeti példányt ezekből a hiteles dokumentumokból. Az aláírt jegyzőkönyv példányait továbbítani kell a 8. cikk (2) bekezdésében említett címzetteknek is.
         11. cikk
         Határozatok és ajánlások
         (1)   A Közös Tanács a határozatait és ajánlásait a megállapodás 229. cikkében előírtak szerint a felek egyetértése mellett fogadja el.
         (2)   A Közös Tanács dönthet a megállapodás keretében felmerülő bármely általános AKCS–EU érdekeltségű ügynek a cotonoui megállapodás 15. cikkében meghatározott AKCS–EU Miniszterek Tanácsa elé terjesztéséről.
         (3)   Az ülések közötti időszakban a Közös Tanács írásbeli eljárás útján, mindkét fél egyetértése mellett határozatokat, illetve ajánlásokat fogadhat el. Az írásbeli eljárás a felek közötti jegyzékváltást jelenti. A Cariforum-főképviselőt fel kell hatalmazni arra, hogy ilyen jegyzékváltást folytasson, és hogy megerősítse az aláíró Cariforum-államok egyetértését bármely határozattal kapcsolatban azt követően, hogy a szükséges módon kézhez kapta az egyes aláíró Cariforum-államoknak a határozatra vonatkozó egyetértésével kapcsolatos megerősítését.
         (4)   A Közös Tanácsnak a megállapodás 229. cikke értelmében elfogadott határozatai és ajánlásai „határozat” vagy „ajánlás” címet viselnek, amelyet sorszám, az elfogadásuk időpontja és a tárgyuk megjelölése követ. Mindegyik határozat rendelkezik a hatálybalépésének időpontjáról.
         (5)   A Közös Tanács által elfogadott határozatokat és ajánlásokat az EU-fél részéről az Európai Bizottság egy képviselője, a Cariforum-államok részéről pedig a Cariforum-főképviselő hitelesíti.
         (6)   A határozatokat és ajánlásokat a 8. cikk (2) bekezdésében említett valamennyi címzettnek közös tanácsi dokumentumként kell továbbítani.
         12. cikk
         Nyilvánosság
         (1)   Eltérő döntés hiányában a Közös Tanács ülései nem nyilvánosak.
         (2)   A felek vagy az aláíró Cariforum-állam dönthet a Közös Tanács határozatainak és ajánlásainak az adott fél vagy aláíró Cariforum-állam megfelelő hivatalos kiadványában való közzétételéről.
         13. cikk
         Nyelvek
         (1)   A Közös Tanács munkanyelvei a felek által használt hivatalos nyelvek, azaz az angol, a spanyol, a francia és a holland.
         (2)   A Közös Tanács tanácskozásainak, valamint határozatai és ajánlásai elfogadásának alapját az (1) bekezdésben említett nyelvek valamelyikén készített dokumentumok és javaslatok képezik.
         14. cikk
         Költségek
         (1)   A felek mindegyike viseli a Közös Tanács ülésein való részvételével összefüggően a személyzettel kapcsolatos, utazási és ellátási, valamint a postai és távközlési kiadások terén felmerülő költségeket.
         (2)   Az ülést rendező fél viseli az ülések megrendezésével és a dokumentumok sokszorosításával kapcsolatos kiadásokat.
         (3)   Az üléseken való tolmácsolási szolgáltatásokkal és a dokumentumoknak a Közös Tanács bármely munkanyelvére, illetve munkanyelvéről történő fordításával kapcsolatos költségeket az ülést rendező fél viseli. Az Európai Unió intézményeinek egyéb hivatalos nyelvein történő tolmácsolási szolgáltatásokkal és a dokumentumoknak az ezekre a nyelvekre, illetve nyelvekről történő fordításával kapcsolatos költségeket az EU-fél viseli.
      
   
   
      II. MELLÉKLET
      
         Az egyrészről a Cariforum-államok, másrészről az Európai Közösség és tagállamai közötti gazdasági partnerségi megállapodással létrehozott
         CARIFORUM–EU KERESKEDELMI ÉS FEJLESZTÉSI BIZOTTSÁG ELJÁRÁSI SZABÁLYZATA
         1. cikk
         Összetétel és elnökség
         (1)   A megállapodás 230. cikkével összhangban létrehozott Cariforum–EU Kereskedelmi és Fejlesztési Bizottság (a továbbiakban: Kereskedelmi és Fejlesztési Bizottság) feladata, hogy támogassa a Cariforum–EU Közös Tanácsot kötelességeinek teljesítésében, és hogy feleljen a megállapodás általános végrehajtásáért.
         (2)   A megállapodás 230. cikkének (1) bekezdésében meghatározottak szerint a Kereskedelmi és Fejlesztési Bizottság tagjai egyrészt az Európai Unió Tanácsa tagjainak és az Európai Bizottságnak a képviselői, másrészt az aláíró Cariforum-államok képviselői, rendszerint vezető tisztviselői szinten.
         (3)   Az együttesen eljáró Cariforum-államoknak a megállapodás 230. cikkének (1) bekezdése szerinti képviselője a „Cariforum vezető képviselő”. A Cariforum vezető képviselő kinevezéséről és az ezzel kapcsolatos bármilyen változásról értesíteni kell a Kereskedelmi és Fejlesztési Bizottság elnökét.
         (4)   A Kereskedelmi és Fejlesztési Bizottság elnöki tisztét az EU-fél nevében az Európai Bizottság vezető tisztviselői, a Cariforum-államok nevében pedig ezen államok vezető tisztviselői látják el, 12 hónapos időszakonként felváltva. Az első elnökségi időszak egybeesik a Közös Tanács első elnökségi időszakával. Ezalatt az időszak alatt és valamennyi ezt követő tizenkét hónapos időszak alatt az a fél látja el a Kereskedelmi és Fejlesztési Bizottság elnöki tisztét, amelyik a Közös Tanács elnökségét is betölti. Az elnöki tisztet elsőként a Cariforum-államok képviselője tölti be.
         (5)   A megállapodás által rábízott különös feladatokon túlmenően a Kereskedelmi és Fejlesztési Bizottság előkészíti a Közös Tanács üléseit és tanácskozásait, adott esetben figyelemmel kíséri a Közös Tanács határozatainak és ajánlásainak végrehajtását, és – általánosan – biztosítja a megállapodás megfelelő működését. A Kereskedelmi és Fejlesztési Bizottság foglalkozik minden olyan üggyel, amelyet a Közös Tanács a hatáskörébe utal, és minden olyan egyéb üggyel is, amely a megállapodás napi szintű végrehajtása folyamán felmerülhet.
         (6)   Azokban az esetekben, amikor a megállapodás konzultáció lehetőségét említi, az ilyen konzultációkra a Kereskedelmi és Fejlesztési Bizottságban kerülhet sor. Amennyiben a megállapodás másképp nem rendelkezik, a felek ilyen irányú megállapodása esetén a konzultációk a Közös Tanácsban folytatódhatnak.
         2. cikk
         Képviselet
         (1)   A Kereskedelmi és Fejlesztési Bizottság tagjai rendelkezhetnek képviseletükről.
         (2)   A magát helyettes képviselő útján képviseltetni kívánó tag az ülést megelőzően értesíti a Kereskedelmi és Fejlesztési Bizottság elnökét a szóban forgó ülésen a képviseletét ellátó helyettes képviselő nevéről. A Kereskedelmi és Fejlesztési Bizottság tagjának helyettes képviselője a helyettesített tag valamennyi jogát gyakorolja.
         3. cikk
         Megfigyelők
         (1)   A Kereskedelmi és Fejlesztési Bizottság dönthet állandó megfigyelők jelenlétének lehetővé tételéről.
         (2)   A Kereskedelmi és Fejlesztési Bizottság dönthet további megfigyelők eseti meghívásáról.
         (3)   A Kereskedelmi és Fejlesztési Bizottság meghívhatja a Cariforum–EU Parlamenti Bizottság és a Cariforum–EU Tanácsadó Bizottság képviselőit, hogy tájékoztassák a Kereskedelmi és Fejlesztési Bizottságot az egyes bizottságokban folyó munkáról.
         4. cikk
         Ülések
         (1)   A Kereskedelmi és Fejlesztési Bizottság évente egyszer ülésezik, vagy – a felek egyetértésével – amikor a körülmények úgy kívánják. Mindkét fél egyetértése esetén a Kereskedelmi és Fejlesztési Bizottság ülései video- vagy telekonferencia formájában is megtarthatók. Az ilyen esetekben a felek megállapodnak az ilyen formában tartott ülések megrendezésével kapcsolatos költségek megosztásának módjáról.
         (2)   A Kereskedelmi és Fejlesztési Bizottság üléseit a titkár hívja össze a felek által egyeztetett időpontnak és helyszínnek megfelelően. A rendkívüli esetek kivételével az ülés összehívásáról szóló értesítést az ülés kezdete előtt legkésőbb 35 nappal meg kell küldeni.
         5. cikk
         Küldöttségek
         Az egyes üléseket megelőzően a Kereskedelmi és Fejlesztési Bizottság elnökét tájékoztatni kell az ülésen részt vevő küldöttségek tervezett összetételéről.
         6. cikk
         Titkárság
         Az Európai Bizottság, illetve valamely Cariforum-állam 12 hónapos időszakonként felváltva látja el a Kereskedelmi és Fejlesztési Bizottság titkári feladatait. Ezek az időszakok egybeesnek az EU-fél, illetve a Cariforum-államok elnökségi időszakával.
         7. cikk
         Dokumentumok
         Amennyiben a Kereskedelmi és Fejlesztési Bizottság tanácskozásai írásos mellékelt dokumentumokon alapulnak, ezeket a dokumentumokat a titkár számmal látja el, és a Kereskedelmi és Fejlesztési Bizottság dokumentumaiként körözteti.
         8. cikk
         Levelezés
         A Kereskedelmi és Fejlesztési Bizottság elnökének címzett valamennyi levelet e bizottság tagjainál való köröztetés céljából a Kereskedelmi és Fejlesztési Bizottság titkárához, a Közös Tanács titkárához és elnökéhez, valamint – adott esetben – a Közös Tanács tagjaihoz kell továbbítani.
         9. cikk
         Az ülések napirendje
         (1)   Az egyes ülések tervezett napirendjét a Kereskedelmi és Fejlesztési Bizottság titkára állítja össze. A tervezett napirendet a lényeges dokumentumokkal együtt az ülés kezdete előtt legkésőbb 21 nappal továbbítania kell a Kereskedelmi és Fejlesztési Bizottság tagjainak, valamint a Közös Tanács elnökének és titkárának.
         (2)   A tervezett napirend a releváns dokumentumokkal együtt azokat a pontokat tartalmazza, amelyeknek a napirendbe való felvételére legkésőbb az ülés kezdete előtt 28 nappal felkérték a Kereskedelmi és Fejlesztési Bizottság titkárát.
         (3)   A napirendet a Kereskedelmi és Fejlesztési Bizottság az egyes ülések kezdetén fogadja el. Amennyiben arról a felek megállapodnak, a tervezett napirenden nem szereplő pont is felvehető a napirendre.
         (4)   A Kereskedelmi és Fejlesztési Bizottság elnöke egyes témakörökre vonatkozó tájékoztatás céljából – a felek egyetértésével – szakértőket kérhet fel az ülésen való részvételre.
         (5)   Egy adott eset követelményeinek figyelembevétele érdekében, a Kereskedelmi és Fejlesztési Bizottság elnöke – a felek egyetértésével – lerövidítheti az (1) és (2) bekezdésben meghatározott határidőket.
         10. cikk
         Jegyzőkönyv
         (1)   A titkár általában az ülést követő egy hónapon belül elkészíti az egyes ülések jegyzőkönyvtervezetét.
         (2)   Főszabályként a jegyzőkönyv minden napirendi pont vonatkozásában az alábbiakat tartalmazza:
         
                     a)
                  
                  
                     a Kereskedelmi és Fejlesztési Bizottsághoz benyújtott dokumentumok;
                  
               
                     b)
                  
                  
                     minden olyan nyilatkozat, amelynek jegyzőkönyvbe vételét a Kereskedelmi és Fejlesztési Bizottság valamely tagja kérte; és
                  
               
                     c)
                  
                  
                     az egyes kérdésekkel kapcsolatban meghozott határozatok, megtett ajánlások, jóváhagyott nyilatkozatok és elfogadott következtetések.
                  
               (3)   A jegyzőkönyv tartalmazza továbbá a Kereskedelmi és Fejlesztési Bizottság azon tagjainak vagy helyettes képviselőiknek a névsorát, akik részt vettek az ülésen, továbbá az őket kísérő küldöttségek tagjainak és az ülésen részt vevő megfigyelőknek a névsorát is.
         (4)   Az ülés időpontját követő két hónapon belül az ülésen részt vevő Cariforum vezető képviselőnek és az Európai Bizottság vezető tisztviselőjének/tisztviselőinek írásban jóvá kell hagynia/hagyniuk a jegyzőkönyvet. A jóváhagyást követően a titkár aláírja a jegyzőkönyv két példányát, és a felek mindegyike kap egy-egy eredeti példányt ezekből a hiteles dokumentumokból. Az aláírt jegyzőkönyv példányait továbbítani kell a Kereskedelmi és Fejlesztési Bizottság tagjainak, valamint a Közös Tanács elnökének és titkárának.
         11. cikk
         Határozatok és ajánlások
         (1)   Amennyiben a Kereskedelmi és Fejlesztési Bizottság a megállapodás értelmében felhatalmazással rendelkezik határozatok és ajánlások elfogadására, ezek a jogi aktusok „határozat” vagy „ajánlás” címet viselnek, amelyet sorszám, az elfogadásuk időpontja és a tárgyuk megjelölése követ. Mindegyik határozat rendelkezik a hatálybalépésének időpontjáról.
         (2)   A Kereskedelmi és Fejlesztési Bizottság általi határozathozatalkor a Közös Tanács eljárási szabályzatának 11. cikke értelemszerűen alkalmazandó.
         (3)   A Kereskedelmi és Fejlesztési Bizottság határozatait és ajánlásait továbbítani kell a 8. cikkben említett címzetteknek.
         12. cikk
         Nyilvánosság
         (1)   Eltérő döntés hiányában a Kereskedelmi és Fejlesztési Bizottság ülései nem nyilvánosak.
         (2)   A felek vagy az aláíró Cariforum-állam dönthet a Kereskedelmi és Fejlesztési Bizottság határozatainak és ajánlásainak az adott fél vagy aláíró Cariforum-állam megfelelő hivatalos kiadványában való közzétételéről.
         13. cikk
         Nyelvek
         (1)   A Kereskedelmi és Fejlesztési Bizottság munkanyelvei a felek által használt hivatalos nyelvek, azaz az angol, a spanyol, a francia és a holland.
         (2)   A Kereskedelmi és Fejlesztési Bizottság tanácskozásainak, valamint határozatai és ajánlásai elfogadásának alapját az (1) bekezdésben említett nyelvek valamelyikén készített dokumentumok és javaslatok képezik.
         14. cikk
         Költségek
         (1)   A felek mindegyike viseli a Kereskedelmi és Fejlesztési Bizottság ülésein való részvételével összefüggően a személyzettel kapcsolatos, utazási és ellátási, valamint a postai és távközlési kiadások terén felmerülő költségeket.
         (2)   Az ülést rendező fél viseli az ülések megrendezésével és a dokumentumok sokszorosításával kapcsolatos kiadásokat.
         (3)   Az üléseken való tolmácsolási szolgáltatásokkal és a dokumentumoknak a Kereskedelmi és Fejlesztési Bizottság bármely munkanyelvére, illetve munkanyelvéről történő fordításával kapcsolatos költségeket az ülést rendező fél viseli. Az Európai Unió intézményeinek egyéb hivatalos nyelvein történő tolmácsolási szolgáltatásokkal és a dokumentumoknak az ezekre a nyelvekre, illetve nyelvekről történő fordításával kapcsolatos költségeket az EU-fél viseli.
      
   
   
      III. MELLÉKLET
      
         Az egyrészről a Cariforum-államok, másrészről az Európai Közösség és tagállamai közötti gazdasági partnerségi megállapodással létrehozott
         KÜLÖNBIZOTTSÁGOK ELJÁRÁSI SZABÁLYZATA
         1. cikk
         Összetétel és elnökség
         (1)   A megállapodás eltérő rendelkezése vagy a Cariforum–EU Kereskedelmi és Fejlesztési Bizottság (a továbbiakban: Kereskedelmi és Fejlesztési Bizottság) eltérő jóváhagyása hiányában a különbizottság egyrészt – az EU-fél részéről – az Európai Bizottság és az Európai Unió Tanácsa képviselőiből, másrészt az aláíró Cariforum-államok képviselőiből áll.
         (2)   A Cariforum-államok megbízzák egyik képviselőjüket, hogy a nevükben eljárjon, és képviselje álláspontjukat a megállapodás keretébe tartozó minden olyan ügyben, amelyben megállapodásuk szerint együttesen járnak el. Ez a képviselő a Cariforum-képviselő. A Cariforum-képviselő kinevezéséről és az ezzel kapcsolatos bármilyen változásról értesíteni kell a különbizottság elnökét.
         (3)   A különbizottság ülésein az elnöki tisztet az Európai Bizottság, illetve egy Cariforum-állam egy-egy tisztviselője felváltva látja el.
         2. cikk
         Képviselet
         (1)   A különbizottság tagjai rendelkezhetnek képviseletükről.
         (2)   A magát helyettes képviselő útján képviseltetni kívánó tag az ülést megelőzően értesíti a különbizottság elnökét a szóban forgó ülésen a képviseletét ellátó helyettes képviselő nevéről. A különbizottság tagjának helyettes képviselője a helyettesített tag valamennyi jogát gyakorolja.
         3. cikk
         Megfigyelők
         (1)   A különbizottság dönthet állandó megfigyelők jelenlétének lehetővé tételéről.
         (2)   A különbizottság dönthet további megfigyelők – többek között a Cariforum–EU Parlamenti Bizottság és a Cariforum–EU Konzultációs Bizottság képviselői – eseti meghívásáról.
         4. cikk
         Ülések
         (1)   A megállapodásban szereplő eltérő rendelkezés hiányában a különbizottság valamely fél kérésére, a felek által előzetesen egyeztetett időpontban és helyszínen ülésezik. Mindkét fél egyetértése esetén a különbizottság ülései video- vagy telekonferencia formájában is megtarthatók. Az ilyen esetekben a felek megállapodnak a video- vagy telekonferencia megrendezésével kapcsolatos költségek megosztásának módjáról.
         (2)   A különbizottság üléseit az adott különbizottság titkára hívja össze, a rendkívüli esetek kivételével az ülés kezdete előtt legkésőbb 35 nappal megküldött értesítéssel.
         5. cikk
         Küldöttségek
         Az egyes üléseket megelőzően a különbizottság elnökét tájékoztatni kell az ülésen részt vevő küldöttségek tervezett összetételéről.
         6. cikk
         Titkárság
         Az Európai Bizottság, illetve valamely Cariforum-állam 12 hónapos időszakonként felváltva látja el a különbizottság titkári feladatait. Ezek az időszakok egybeesnek az EU-fél, illetve a Cariforum-államok elnökségi időszakával.
         7. cikk
         Dokumentumok
         Amennyiben a különbizottság tanácskozásai írásos mellékelt dokumentumokon alapulnak, ezeket a dokumentumokat a titkár számmal látja el, és a Kereskedelmi és Fejlesztési Bizottság dokumentumaiként körözteti.
         8. cikk
         Levelezés
         A különbizottság elnökének címzett valamennyi levelet e különbizottság tagjainál való köröztetés céljából a szóban forgó különbizottság titkárához, továbbá a Kereskedelmi és Fejlesztési Bizottság titkárához és elnökéhez, valamint – adott esetben – a Kereskedelmi és Fejlesztési Bizottság tagjaihoz kell továbbítani.
         9. cikk
         Az ülések napirendje
         (1)   Az egyes ülések tervezett napirendjét a különbizottság titkára állítja össze. A tervezett napirendet a releváns dokumentumokkal együtt az ülés kezdete előtt legkésőbb 21 nappal továbbítja a különbizottság tagjainak, valamint a Kereskedelmi és Fejlesztési Bizottság elnökének és titkárának.
         (2)   A tervezett napirend a releváns dokumentumokkal együtt azokat a pontokat tartalmazza, amelyeknek a napirendbe való felvételére legkésőbb az ülés kezdete előtt 28 nappal felkérték a különbizottság titkárát.
         (3)   A napirendet a Kereskedelmi és Fejlesztési Bizottság az egyes ülések kezdetén fogadja el. Amennyiben arról a felek megállapodnak, a tervezett napirenden nem szereplő pont is felvehető a napirendre.
         (4)   Egy adott eset követelményeinek figyelembevétele érdekében, a különbizottság elnöke – a felek egyetértésével – lerövidítheti az (1) és (2) bekezdésben meghatározott határidőket.
         (5)   A különbizottság elnöke egyes témakörökre vonatkozó tájékoztatás céljából – a felek egyetértésével – szakértőket kérhet fel az ülésen való részvételre.
         10. cikk
         Jegyzőkönyv
         (1)   A titkár általában az ülést követő egy hónapon belül elkészíti az egyes ülések jegyzőkönyvtervezetét.
         (2)   Főszabályként a jegyzőkönyv minden napirendi pont vonatkozásában az alábbiakat tartalmazza:
         
                     a)
                  
                  
                     a különbizottsághoz benyújtott dokumentumok;
                  
               
                     b)
                  
                  
                     minden olyan nyilatkozat, amelynek jegyzőkönyvbe vételét a Kereskedelmi és Fejlesztési Bizottság valamely tagja kérte;
                  
               
                     c)
                  
                  
                     az egyes kérdésekkel kapcsolatban meghozott határozatok, megtett ajánlások, jóváhagyott nyilatkozatok és elfogadott következtetések.
                  
               (3)   A jegyzőkönyv tartalmazza továbbá a különbizottság azon tagjainak vagy helyettes képviselőiknek a névsorát, akik részt vettek az ülésen, valamint az őket kísérő delegációk tagjainak és az ülésen részt vevő megfigyelőknek a névsorát is.
         (4)   Az ülés időpontját követő egy hónapon belül az ülésen részt vevő Cariforum-képviselő és az Európai Bizottság tisztviselője írásban jóváhagyja a jegyzőkönyvet. A jóváhagyást követően a titkár aláírja a jegyzőkönyv két példányát, és a felek mindegyike kap egy-egy eredeti példányt ezekből a hiteles dokumentumokból. Az aláírt jegyzőkönyv példányait továbbítani kell a különbizottság tagjainak, valamint a Kereskedelmi és Fejlesztési Bizottság elnökének és titkárának.
         11. cikk
         Határozatok és ajánlások
         (1)   Amennyiben a különbizottság a megállapodás vagy a különbizottságot létre hozó közös tanácsi határozat értelmében felhatalmazással rendelkezik határozatok és ajánlások elfogadására, ezek a jogi aktusok „határozat” vagy „ajánlás” címet viselnek, amelyet sorszám, az elfogadásuk dátuma és a tárgyuk megjelölése követ. Mindegyik határozat rendelkezik a hatálybalépésének időpontjáról.
         (2)   A különbizottság általi ajánlás megtételekor vagy határozathozatalakor a Közös Tanács eljárási szabályzatának 11. cikke értelemszerűen alkalmazandó.
         (3)   A különbizottság határozatait és ajánlásait továbbítani kell a 8. cikkben említett címzetteknek.
         12. cikk
         Nyilvánosság
         (1)   Eltérő döntés hiányában, a különbizottságok ülései nem nyilvánosak.
         (2)   A felek vagy az aláíró Cariforum-állam dönthet a különbizottság határozatainak és ajánlásainak az adott fél vagy aláíró Cariforum-állam megfelelő hivatalos kiadványában való közzétételéről.
         13. cikk
         Nyelvek
         (1)   A különbizottságok munkanyelvei a felek által használt hivatalos nyelvek, azaz az angol, a spanyol, a francia és a holland.
         (2)   A különbizottságok tanácskozásainak, valamint határozatai és ajánlásai elfogadásának alapját az (1) bekezdésben említett nyelvek valamelyikén készített dokumentumok és javaslatok képezik.
         14. cikk
         Költségek
         (1)   A felek mindegyike viseli a különbizottság ülésein való részvételével összefüggően a személyzettel kapcsolatos, utazási és ellátási, valamint a postai és távközlési kiadások terén felmerülő költségeket.
         (2)   Az ülést rendező fél viseli az ülések megrendezésével és a dokumentumok sokszorosításával kapcsolatos kiadásokat.
         (3)   Az üléseken való tolmácsolási szolgáltatásokkal és a dokumentumoknak a különbizottság bármely munkanyelvére, illetve munkanyelvéről történő fordításával kapcsolatos költségeket az ülést rendező fél viseli. Az Európai Unió intézményeinek egyéb hivatalos nyelvein történő tolmácsolási szolgáltatásokkal és a dokumentumoknak az ezekre a nyelvekre, illetve nyelvekről történő fordításával kapcsolatos költségeket az EU-fél viseli.
         15. cikk
         Jelentéstétel
         A különbizottságok a Kereskedelmi és Fejlesztési Bizottságnak tesznek jelentést.